S. Janiš, poslanec: (2009-02-12):
Všetky tieto mediálne vystúpenia majú vytvoriť podmienky pre prácu vlády a ak náhodou zaznie niečo kritické, v tomto čase na vládu niekto niečo kritické povie, tak je spoluzodpovedný za krízu, pripíše sa mu na krk niekoľko stoviek nezamestnaných, bude pranierovaný za brzdenie opatrení. Jednoducho, ak niekto kriticky vystúpi na časť opatrení vlády, tak sa stane nepriateľom štátu a nepriateľom ľudí. Takto vediete svoju mediálnu kampaň, čo sa týka krízy. Ja budem kritický. A pritom nie som ani nepriateľ štátu, ani nepriateľ ľudí, ba práve pravý opak. Patrím do politickej strany, ktorá prevzala Slovensko na sklonku roku 1998. Prevzala Slovensko s 20-percentnou nezamestnanosťou, Slovensko s hospodárstvom na pokraji krachu. Slovensko, ktoré si požičiavalo v zahraničí na 30-percentný úrok. Slovensko s vykradnutými bankami, prevzali sme Slovensko vyradené z prístupového procesu k Európskej únií, Slovensko mimo NATO, Slovensko bez zahraničných investícií, Slovensko bez peňazí na výplaty. Vy ste, SMER prevzal Slovensko v roku 2006 s 10-percentnou nezamestnanosťou, s rastom 10 %, Slovensko so zdravými bankami, Slovensko v EÚ, Slovensko v NATO, Slovensko so stovkami miliárd zahraničných investícií, Slovensko pripravené na euro. Aké je Slovensko dnes? Slovensko s rastom blížiacim sa k nule, Slovensko na poslednom mieste z krajín V4, čo sa týka zahraničných investícií, Slovensko so stúpajúcou nezamestnanosťou a čo je najsmutnejšie, Slovensko, kde sa ľudia boja. Slovensko, kde sa ľudia boja. Ja nehádžem nikomu polená pod nohy. Nikomu. Jedine tým, ktorí chcú na kríze zbohatnúť, ktorí chcú z biedy a z krízy vyťažiť, ktorí sa chcú na kríze nabaliť. Týmto budem hádzať polená pod nohy. A preto budem veľmi kritický a to k mohutnej podpore sociálnych podnikov. Lebo sociálny podnik má síce pekný názov, tento názov sa veľmi dobre predáva, ale v skutočnosti sociálne podniky vo verzii Smeru nie je nič iné len protikrízový marketingový nástroj. Sociálne podniky Smeru v podaní pani ministerky sú tunel verejných financií od samého začiatku. Sociálne podniky v podaní Smeru sú tunel verejných financií. Najskôr pani ministerka pred šiestimi alebo siedmimi mesiacmi podľa straníckeho kľúča dala na rozbeh sociálnych podnikov, tuším 8, stovky miliónov korún. Teraz sa chystá ďalšia tranža do vzniku ďalších sociálnych podnikov, ale už v miliardách. Doteraz sociálne podniky nepriniesli žiadaný efekt. Nikto neprezentoval, ako fungujú, koľko zamestnali ľudí, akých ľudí zamestnali, v čom ich zamestnali, nikto nevie, na čo sa míňajú dotácie. Sociálne podniky v takomto podaní umožňujú bezkonkurenčne tunelovať a stali sa zo dňa na deň bezrizikovým biznisom pre členov a sympatizantov strany Smer. Sociálne podniky v takom objeme s toľkými miliardami korún podpory, ako chce vláda dať dnes, vážne narúšajú konkurenciu na trhu. Prečo nebudú sociálne podniky v tomto tzv. ozdravnom prostredí v skutočnosti pomáhať, ale budú v skutočnosti škodiť? Zdravé podniky bez štátnej pomoci, fungujúce podniky bez štátnej pomoci budú krachovať, lebo budú mať problémy, budú prepúšťať. Ale vedľa nich sociálny podnik so širokým spektrom možností podnikania, ktorému nielen mzdy a nielen odvody bude hradiť štát, ten sa bude spolupodieľať na krachu tých zdravých podnikov. Sociálne podniky si budú konkurovať aj navzájom a sociálne podniky budú v čase krízy topiť a posielať ku dnu aj živnostníkov. Živnostníci, ktorí živia seba a svoju najbližšiu rodinu, tým totižto nikto nezaplatí ani odvody, nikto im nedá ani na mzdy a ešte, aby to mali „ľahšie“, tak im pani ministerka od 1. 1. tohto roku zdvihla vymeriavací základ, teda im zvýšila odvody. Toto je tiež protikrízové opatrenie v podaní pani ministerky. Toto je „protikrízové opatrenie“, v úvodzovkách, pre 400 tisíc živnostníkov na Slovensku. Plaťte vyššie odvody od 1. 1. Argumentácia pani ministerky, že sociálne podniky budú zabezpečovať verejnoprospešné práce, tak nebudú konkurovať prostrediu, sú holým nezmyslom. Ak by toto platilo, tak na Slovensku budeme mať podľa pani ministerky asi 10 tisíc ľudí zamestnaných na verejnoprospešných prácach a tí, ktorí dnes robia verejnoprospešné práce v normálnych firmách, tí kde pôjdu, domov? Na ulicu? Alebo to mesto pozametajú raz technické služby z daňových peňazí mesta a potom nabehne sociálny podnik a vyzametá to mesto ešte raz z daňových peňazí štátu? To ozaj 10 tisíc pracovných miest na verejnoprospešných prácach? Sociálne podniky majú však svoje opodstatnenie v spoločnosti a veľmi veľké, ale nie v takej podobe, nie v takej mohutnej miliardovej podpore, ako navrhujete vy, pani ministerka. Majú opodstatnenie v chránených dielňach, majú opodstatnenie v sociálnej oblasti, majú opodstatnenie v zamestnávaní handicapovaných ľudí, samozrejme, bez problémov tam sociálne podniky a ich podpora zo strany štátu, zo strany verejných financií je úplne na mieste a je úplne nutná a za takúto podporu nemám problém zdvihnúť ruku. Vy, pani ministerka, dnes, čo sa týka sociálnych podnikov, sa môžete doteraz pochváliť len tým, že za viac ako polroka sa nepodarilo overiteľne rozbehnúť ani tých prvých 8 sociálnych podnikov, na ktoré ste už posunuli stovky miliónov korún. Sociálne podniky fungujú polroka. Či a ako pomohlo týchto 8 sociálnych podnikov, o tom zatiaľ neexistujú žiadne štatistiky. A tak dnes, v čase, keď idú miliardy korún na ďalšie podniky, od tých už zriadených počúvame len vyjadrenia typu, ešte nezamestnávame, pretože nemáme obstaranú potrebnú techniku alebo obstarávame technológiu, obstarávame zariadenia, ale už sme svedkami aj nakladania s týmito dotáciami, pani ministerka. Napríklad manažéri sociálnych podnikov zarábajú 1 200 korún na hodinu. To je pri bežnom pracovnom čase vyše 200 tisíc korún mesačne a pritom mesačná mzda v sociálnych podnikoch je minimálna. Alebo sme svedkami toho, ako sa používajú štátne dotácie, a to nám predviedol vami zriadený sociálny podnik v Revúcej. Píšu, že nikto v okolí nemá takého jeepa, takú Toyotu Land Cruiser, ako kúpil v čase krízy, v čase krízy sociálny podnik. (Potlesk.) Podstatné je aj to, čo sa stane so sociálnym podnikom, keď prestanú chodiť dotácie a ony prestanú, lebo peňazí nebude, minú sa. Prestanú chodiť dotácie, sociálny podnik skončí svoju činnosť, ľudí prepustí, majetok predá. Samozrejme, predá aj toho jeepa, tú obrovskú osemmiestnu Toyotu predá. A preto, pani ministerka, púšťať sa dnes do masívnej podpory sociálnych podnikov, do miliardových dotácií, keď ani doterajšiu činnosť, pani ministerka, nemáte vyhodnotenú. Do dnešného dňa ste nepreukázali ani ich funkčnosť, ani ich transparentnosť a nepopreli ste ani plytvanie verejnými prostriedkami v týchto podnikoch, nepopreli ste, pani ministerka, a preto takáto masívna podpora. Preto ďalšie miliardy zo sociálnych podnikov mňa osobne navádza na najkrutejšiu myšlienku v čase krízy, najkrutejšiu myšlienku, pani ministerka, a to, že na kríze, na biede ľudí sa chce niekto za štátne nabaliť. A vy to ešte ľuďom mediálne predávate, že im pomáhate, mediálne marketingovo predávate, akože im ešte pomáhate. Podľa mňa je to veľmi smutné, pani ministerka, až kruté.